## El Consell tramita un recurs contra el reial decret que aprova la “capacitat ordinària” del sistema de protecció i tutela de menors migrants no acompanyats

*** Sol·licita la suspensió cautelar de la norma perquè vulnera els drets dels menors migrants no acompanyats
* La Generalitat advertix que la seua aplicació genera perjuís irreversibles i tensa encara més el sistema de protecció valencià**

El Consell ha autoritzat l’Advocacia General de la Generalitat a interposar un recurs contenciós administratiu contra el Reial decret 743/2025, de 26 d’agost, pel qual s’aprova la denominada ‘capacitat ordinària’ del sistema de protecció i tutela de persones menors d’edat estrangeres no acompanyades.

Juntament amb este recurs s’ha sol·licitat la suspensió cautelar de la norma, per considerar-la contrària a dret i per suposar una vulneració de l’interés superior dels menors migrants no acompanyats.

Esta decisió del Consell s’emmarca en una línia de defensa institucional davant de diverses disposicions aprovades pel Govern d’Espanya en matèria migratòria sobre la redistribució dels menors migrants no acompanyats arribats a Canàries, que afecten de manera directa les competències pròpies de la Generalitat en matèria d’assistència social i protecció de la infància.

El Reial decret 743/2025 introduïx una fórmula unilateral per a calcular l’anomenada “capacitat ordinària” del sistema de protecció, sobre la base de dades poblacionals i xifres remeses per l’Administració General de l’Estat, sense tindre en compte la informació enviada per les comunitats autònomes ni haver comptat amb l’aprovació de la Conferència Sectorial d’Infància i Adolescència.

Segons l’aplicació d’esta fórmula, a la Comunitat Valenciana se li assigna una suposada capacitat d’atenció per a 1.767 menors migrants no acompanyats, xifra que no reflectix la capacitat real del sistema, ja tensat i amb problemes de sobreocupació.

L’any 2024 les places d’atenció residencial de projecte migratori es van incrementar en més del 60 %, fins a arribar a 319, mentres que el sistema general de protecció compta amb un total de 1.720 places, ja insuficients per a cobrir la creixent demanda.

L’ocupació mitjana del sistema va arribar l’any passat al 160 %, i des de principis d’any 2025 fins hui han sigut atesos 820 menors migrants.

El Consell recorda que l’obligació de totes les administracions és protegir l’interés superior del menor, garantint igualtat de tracte i una atenció integral, digna i de qualitat.

En este sentit, considera inacceptable que s’establisca un repartiment unilateral, sense consens, previsió, ni finançament suficient, que puga derivar en discriminació entre sistemes d’atenció i en un maltractament institucional cap als menors migrants no acompanyats.

Fecha: 05/09/2025